
Tőzsdeindexek volatilitásának modellezése és előrejelzése: autoregresszív modellek alkalmazása

A volatilitást a kockázat mérőszámként is szokták emlegetni. Minél magasabb egy értékpapír volatilitása, az annál kockázatosabb, hiszen annál nagyobb az esélye, hogy a vártnál alacsonyabb legyen a hozam. A volatilitás mérésére a szórást vagy varianciát használhatjuk, amely egy értékpapír esetében a hozam átlag körüli ingadozását jelenti. Minél nagyobb tehát a szórás értéke, annál nagyobb az esélye, az átlagtól eltérő szélsőséges értékeknek.
A volatilitás előrejelzése egy nagyon fontos feladat, hiszen a legtöbb befektető a nyereség maximalizálására törekszik a kockázat mérséklése mellett. A pénzügyek olyan területein fontos és hasznos a volatilitás vizsgálata, mint az opció árazásban, a portfoliókezelésben vagy a kockázatkezelésben, valamint az hatással van a pénzügyi szabályozásra, a monetáris politikára és a makrogazdaságra is.
Dolgozatomban a Bukaresti Értéktőzsde BET indexének a volatilitását vizsgálom meg, különböző autoregresszív feltételes heteroszkedaszticitású (ARCH) modellek segítségével. Az általam vizsgált időszaknak 2018 január 4. és 2024 január 26. közötti időszakot választottam, mivel ekkor zajlott a Covid-19 világjárvány okozta válság, valamint az energiaválság. Az általam felhasznált adatokat az Investing.com oldaláról töltöttem le.
Kutatásom célja az volt, hogy a BET index volatilitását megvizsgáljam a következő szempontokból: mennyi ideig marad fent egy sokk okozta volatilitás, aszimmetrikus-e a volatilitás, vagyis különbözőképp reagál a negatív, illetve pozitív sokkokra (hírekre)? A kutatási kérdéseim közé tartozott még, hogy az általam kiválasztott időszakban melyek voltak azok az események, amelyek a legnagyobb hatással voltak az index volatilitására.
Dolgozatom első fejezetekben a volatilitás fogalmát járom körül röviden, majd a BET indexet, annak összetételét mutatom be röviden. A pénzügyi idősorok jellemzőinek ismertetésére is sor kerül, hiszen ezek fontosak az általam használt modellek szempontjából. Ezután az ARCH és GARCH modellek felépítését is részletesen bemutatom, hiszen ez elengedhetetlen a modellek megértése érdekében. Végezetül a GARCH modellek eredményeinek bemutatása és értelmezése következik, majd pedig az ezekből levonható következtetések megfogalmazása következik.



